# О П Р Е Д Е Л Е Н И Е № 5

София, 26 септември 2013 г.

Конституционният съд в състав: Димитър Токушев – председател, членове: Благовест Пунев, Пламен Киров, Красен Стойчев, Цанка Цанкова, Румен Ненков, Кети Маркова, Георги Ангелов, Борис Велчев, Анастас Анастасов, Гроздан Илиев

при участието на секретар-протоколиста Милена Петрова разгледа в закрито заседание на 26 септември 2013 г. конституционно дело № 14/2013 г., докладвано от съдията Благовест Пунев.

Производството е по чл. 149, ал.1, т. 7 от Конституцията.

 С определение от 13.6.2013 г. по к.д. № 14/2013 г. Конституционният съд е допуснал за разглеждане по същество искането на 48 народни представители от 42-рото Народно събрание за оспорване законността на изборите за народни представители, проведени на 12 май 2013 г., което обосновават с допуснати нарушения на изборния процес, отнасящи се до провеждането на изборите в 86 избирателни секции в Република Турция.

 С определение от 11.6.2013 г. по конституционно дело № 15/2013 г. Конституционният съд е допуснал за разглеждане по същество искането на същата група народни представители за оспорване законността на изборите, проведени на 12 май 2013 г. и направеното евентуално искане да бъдат обявени за незаконни изборните резултати във всички 86 избирателни секции в Република Турция, като на основата на това се извърши ново разпределение на мандатите в 42-рото Народно събрание.

 С определение от 24 септември 2013 г. по конституционно дело № 15/2013 г. са приети писмените доказателства, изискани от Конституционния съд и е назначена тройна експертиза със задача да изготви експертно заключение по поставените задачи с определението от 13.6.2013 г. във връзка с твърдяните в искането нарушения на изборния процес в Република Турция. Същите доказателства са посочени и изискани и в подкрепа на искането, по което е образувано конституционно дело № 14/2013 г.

 С оглед на връзката между двете дела, която се изразява в частична идентичност на техния предмет, а именно относно оспорване законността на изборите, проведени на 12 май 2013 г., във всички 86 избирателни секции в Република Турция, както и на ангажираните от вносителите на искането еднакви доказателства в негова подкрепа, двете дела могат да се съединят за разглеждане в едно производство, по което да се постанови общо решение. Обединяването на делата ще се извърши, като конституционно дело № 15/2013 се присъедини към по-рано образуваното конституционно дело № 14/2013 г., като общото производство ще се проведе под номера на последното.

 По изложените съображения на основание чл. 22, ал. 3 ПОДКС Конституционният съд

**О П Р Е Д Е Л И:**

 Присъединява за разглеждане в общо производство конституционно дело № 15/2013 г. към конституционно дело № 14/2013 г.

 Председател: Димитър Токушев